b'\n_START_ARTICLE_\nLasse Kuusela\n_START_PARAGRAPH_\nLasse Uolevi Kuusela (7. kes\xc3\xa4kuuta 1928 Helsinki\xe2\x80\x93 8. hein\xc3\xa4kuuta 2007) oli suomalainen laulaja. Ensimm\xc3\xa4iset levytyksens\xc3\xa4 h\xc3\xa4n teki 1950-luvulla Matti Louhivuoren kanssa._NEWLINE_Jo nuoruudessaan kuorolaulua harrastanut Lasse Kuusela opiskeli yksinlaulua Martti Lohikosken johdolla tarkoituksenaan suuntautua taidelaulun alalle. Vuonna 1951 h\xc3\xa4n osallistui kuitenkin iskelm\xc3\xa4kuninkuuskilpailuihin Georg Malmst\xc3\xa9nin kappaleella Musta Hermanni ja saavutti ensimm\xc3\xa4isen sijan. T\xc3\xa4m\xc3\xa4n j\xc3\xa4lkeen h\xc3\xa4n aloitti kiertueet harmonikkataiteilija Esko K\xc3\xb6n\xc3\xb6sen kanssa l\xc3\xa4hinn\xc3\xa4 K\xc3\xb6n\xc3\xb6sen silloisen kotikaupungin Joensuun seudulla, ja pian h\xc3\xa4n liittyi Matti Louhivuoren ja Metro-tytt\xc3\xb6jen Toivelauluilta-kiertueryhm\xc3\xa4\xc3\xa4n, jossa h\xc3\xa4n toimi juontajana ja yhten\xc3\xa4 laulajana. 1950-luvun mittaan h\xc3\xa4nen kiertue- ja ty\xc3\xb6tovereikseen tulivat my\xc3\xb6s muiden muassa Reino Helismaa, Esa Pakarinen, Masa Niemi ja Olavi Virta. Kuuselan ensimm\xc3\xa4inen oma levytys oli Toivo K\xc3\xa4rjen ja Reino Helismaan ralli Sekajunan matkassa vuonna 1956. Kiertueiden loputtua Kuusela perusti oman yhtyeen ja opetteli samalla kontrabasson soiton. Henry Theelin j\xc3\xa4tetty\xc3\xa4 esiintymisens\xc3\xa4 v\xc3\xa4hemm\xc3\xa4lle 1970-luvulla Kuusela siirtyi Jorma Juseliuksen yhtyeen toiseksi laulusolistiksi Mikko J\xc3\xa4rvisen ohella ja esiintyi sen kanssa 1980-luvun puoliv\xc3\xa4liin saakka.'